《烛影摇红》
清代·贺洁

绿鬓慵梳，昼长不放香帘锁。罗衫香褪兽烟消，脉脉愁无那。

谁摆花枝袅娜。悄窥人、黄鹂一个。玉阶苔遍，寂寂花茵，愁人独坐。

燕子多情，衔泥故向帘前过。年年多病似伤春，料亦春怜我。

兰梦因风搅破。盼枝头、累累熟果。鹊饥偷啄，戏拽金铃，含桃惊堕。

作者简介：清江苏丹阳人，字靓君。史左臣妻。工词。有《文政堂词》。